Ο Shang-Chi και ο Θρύλος των Δέκα Δαχτυλιδιών

Το Ο Shang-Chi και ο Θρύλος των Δέκα Δαχτυλιδιών (πρωτότυπος τίτλος: Shang-Chi and the Legend of the Ten Rings) είναι αμερικάνικη ταινία με υπερήρωες παραγωγής 2021, η οποία είναι βασισμένη στον χαρακτήρα των Marvel Comics, Σανγκ-Τσι. Η παραγωγή έγινε από τα Marvel Studios και η διανομή από την Walt Disney Studios Motion Pictures. Αποτελεί την 25η ταινία του κινηματογραφικού σύμπαντος της Marvel (MCU). Την ταινία σκηνοθέτησε ο Ντέστιν Ντάνιελ Κρέτον, ο οποίος συνέγραψε επίσης το σενάριο μαζί με τους Ντέιβιντ Κάλλαχαμ και Άντριου Λάνχαμ. Σε αυτήν πρωταγωνιστεί ο Σιμού Λιού ως Σανγκ-Τσι, πλαισιωμένος από τους Awkwafina, Μάνγκερ Ζανγκ, Φάλα Τσεν, Φλόριαν Μουντεάνου, Μπένεντικτ Γουόνγκ, Μισέλ Γιο, Μπεν Κίνγκσλεϊ και Τόνι Λιούνγκ. Στην ταινία, ο Σανγκ-Τσι αναγκάζεται να έρθει αντιμέτωπος με το παρελθόν του όταν ο πατέρας του, Γουένγου, και αρχηγός της οργάνωσης Δέκα Δαχτυλίδια, τον παρασέρνει μαζί με την αδελφή του, Ζιαλίνγκ, στην αναζήτηση ενός μυθικού χωριού.

Μία ταινία που θα βασιζόταν στον χαρακτήρα του Σανγκ-Τσι βρισκόταν στο στάδιο της ανάπτυξης από το 2001, αλλά δεν προχώρησε περαιτέρω μέχρι και τον Δεκέμβριο του 2018, οπόταν προσλήφθηκε ο Κάλαχαμ. Ο Κρέτον προστέθηκε στο πρότζεκτ τον Μάρτιο του 2019 και το πρότζεκτ προχώρησε με γοργούς ρυθμούς, ώστε να γίνει η πρώτη ταινία της Marvel που θα είχε ως πρωταγωνιστή έναν Ασιάτη. Ο τίτλος της ταινίας και το αρχικό καστ ανακοινώθηκαν τον Ιούλιο της ίδιας χρονιάς, αποκαλύπτοντας τη σύνδεση της ταινίας με την οργάνωση των Δέκα Δακτυλιδιών, η οποία είχε εμφανιστεί σε προηγούμενα πρότζεκτ του MCU, και τον αρχηγό της, Γουένγου. Η ταινία Ο Shang-Chi και ο Θρύλος των Δέκα Δαχτυλιδιών αποτελεί την πρώτη ταινία των Marvel Studios που έχει Ασιάτη σκηνοθέτη, ενώ και το καστ της αποτελείται κυρίως από Ασιάτες ηθοποιούς. Τα γυρίσματα ξεκίνησαν τον Φεβρουάριο του 2020 στο Σίδνεϊ, αλλά διακόπηκαν ένα μήνα αργότερα λόγω της πανδημίας COVID-19 και ξεκίνησαν εκ νέου τον Αύγουστο. Ολοκληρώθηκαν τον Οκτώβριο, με κάποιες επιπρόσθετες σκηνές να γυρίζονται στο Σαν Φρανσίσκο.

Η ταινία Ο Shang-Chi και ο Θρύλος τον Δέκα Δαχτυλιδιών έκανε πρεμιέρα στο Λος Άντζελες στις 16 Αυγούστου 2021 και κυκλοφόρησε στις 3 Σεπτεμβρίου, ως μέρος της Τέταρτης Φάσης του MCU. Είχε έσοδα πάνω από $432 εκατομμύρια παγκοσμίως, κάνοντας την την ένατη πιο εμπορική ταινία της χρονιάς. Έσπασε αρκετά ρεκόρ στο box office και έλαβε θετικές κριτικές από τους κριτικούς, αρκετοί από τους οποίους επαίνεσαν τη χορογραφία στις σκηνές δράσεις, την εξερεύνηση και την απεικόνιση της ασιατικής κουλτούρας, τη σκηνοθεσία και τις ερμηνείες των ηθοποιών, κυρίως των Λιού και του Λιούνγκ. Η ταινία έλαβε αρκετά βραβεία και υποψηφιότητες, συμπεριλαμβανομένης και μίας υποψηφιότητας για Όσκαρ στην κατηγορία των Καλύτερων Οπτικών Εφέ. Μία συνέχεια χωρίς τίτλο βρίσκεται στο στάδιο της ανάπτυξης, με τον Κρέτον να επιστρέφει ως σκηνοθέτης και σεναριογράφος.

Πλοκή 
Πριν περίπου χίλια χρόνια, ο Ζου Γουένγου ανακαλύπτει τα μυστηριώδη δέκα δαχτυλίδια τα οποία του παρέχουν αθανασία και θεϊκές δυνάμεις. Ιδρύει την οργάνωση των Δέκα Δαχτυλιδιών, με την οποία κατακτά βασίλεια και ανατρέπει κυβερνήσεις κατά τη διάρκεια της ιστορίας. Το 1996, φτάνει στο μυθικό χωριό Τα Λο και ταξιδεύει μέσω του μαγικού δάσους φτάνοντας στην είσοδό του, την οποία φυλάει η Γινγκ Λι. Οι δυο τους ερωτεύονται αλλά, όταν οι κάτοικοι του Τα Λο απορρίπτουν τον Γουένγου, η Λι επιλέγει να φύγει μαζί του. Παντρεύονται και αποκτούν δύο παιδιά, τον Σανγκ-Τσι και τη Ζιαλίνγκ. Ο Γουένγου εγκαταλείπει την οργάνωση και κλειδώνει τα δαχτυλίδια σε ασφαλές μέρος.

Στα εφτά του, ο Σανγκ-Τσι βλέπει τη Λι να δολοφονείται από τους εχθρούς του Γουένγου, τη Σιδερένια Συμμορία. Ο Γουένγου ξαναφοράει τα δαχτυλίδια και σκοτώνει τους εκτελεστές της Λι, επιστρέφει στην ηγεσία των Δέκα Δαχτυλιδιών και αναγκάζει τον Σανγκ-Τσι να προπονηθεί σκληρά στις πολεμικές τέχνες. Στη Ζιαλίνγκ δεν επιτρέπεται η εκπαίδευση κι έτσι προπονείται μόνη της κρυφά. Στα δεκατέσσερα, ο Σανγκ-Τσι στέλνεται να δολοφονήσει τον αρχηγό της Σιδερένιας Συμμορίας και, αφού το κάνει, τραυματισμένος ψυχικά καταφεύγει στο Σαν Φρανσίσκο όπου υιοθετεί το όνομα «Σον».

Στο παρόν, εργάζεται ως παρκαδόρος μαζί με την κολλητή του, Κέιτι, η οποία δεν γνωρίζει για το παρελθόν του. Μία μέρα δέχονται επίθεση από άντρες των Δέκα Δαχτυλιδιών, οι οποίοι του κλέβουν το μενταγιόν που του είχε χαρίσει η Λι. Φοβούμενος πως θα κυνηγήσουν και την Ζιαλίνγκ για να πάρουν το δικό της αντίστοιχο μενταγιόν, φεύγει για να τη συναντήσει μαζί με την Κέιτι, στην οποία αποκαλύπτει το παρελθόν του. Εντοπίζουν την Ζιαλίνγκ σε ένα μυστικό κλαμπ πάλης, στο οποίο επιτίθενται τα Δέκα Δαχτυλίδια. Ο Γουένγου καταφτάνει για να πάρει μαζί του τα αδέλφια, την Κέιτι και το δεύτερο μενταγιόν.

Οδηγούνται στο στρατόπεδο των Δέκα Δαχτυλιδιών, όπου ο Γουένγου χρησιμοποιεί τα μενταγιόν για να αποκαλύψει έναν μυστικό χάρτη που οδηγεί στο Τα Λο. Τους εξηγεί πως έχει ακούσει τη Λι να τον καλεί σε βοήθεια και πιστεύει πως κρατείται αιχμάλωτη πίσω από μία σφραγισμένη πύλη στο Τα Λο. Αν οι κάτοικοι του χωριού δεν την απελευθερώσουν, τότε εκείνος θα το καταστρέψει. Όταν τα αδέλφια και η Κέιτι αρνούνται να τον βοηθήσουν σε αυτό, τους φυλακίζει. Στη φυλακή συναντούν τον Τρεβορ Σλάτερι, τον οποίο φυλάκισαν τα Δέκα Δαχτυλίδια επειδή παρίστανε τον Γουένγου, και τον Μόρις, ένα χούντουν που έχει για παρέα. Ο Σλάτερι, με την καθοδήγηση του Μόρις, προφέρεται να τους οδηγήσει στο Τα Λο.

Δραπετεύουν και πηγαίνουν στο Τα Λο, το οποίο βρίσκεται σε μία άλλη διάσταση. Εκεί, συναντούν τη Γινγκ Ναν, τη θεία τους, η οποία τους εξηγεί πως πριν χιλιάδες χρόνια, το σύμπαν τους δέχθηκε επίθεση από τον Κάτοικο του Σκότους και τους ψυχοφάγους του, αλλά σώθηκαν με τη βοήθεια του Μεγάλου Προστάτη, ο οποίος τους βοήθησε να σφραγίσουν την Πύλη του κόσμου του Κατοίκου του Σκότους. Τώρα, ο Κάτοικος του Σκότους παριστάνει τη Λι ώστε ο Γουένγου να έρθει και να τον απελευθερώσει, χρησιμοποιώντας τα δέκα δαχτυλίδια. Οι Σανγκ-Τσι, Ζιαλίνγκ και Κέιτι εκπαιδεύονται με τους κατοίκους και προετοιμάζονται για την άφιξη του Γουένγου.

Στη μάχη που ακολουθεί, ο Γουένγου εξουδετερώνει τον Σανγκ-Τσι πετώντας τον μέσα σε μία λίμνη και, έπειτα, προσπαθεί να ανοίξει την Πύλη. Η ρωγμή που ανοίγει επιτρέπει στους ψυχοφάγους να δραπετεύσουν και οι άντρες των Δέκα Δαχτυλιδιών ενώνουν τις δυνάμεις τους με τους κατοίκους του Τα Λο για να τους πολεμήσουν. Ο Μεγάλος Προστάτης ανασταίνει τον Σανγκ-Τσι και αναδύεται μαζί του από τη λίμνη για να πολεμήσουν τους ψυχοφάγους. Κατά τη διάρκεια μίας νέας μάχης μεταξύ Σανγκ-Τσι και Γουένγου, ο Κάτοικος του Σκότους απελευθερώνεται και επιτίθεται στον Σανγκ-Τσι. Ο Γουένγου τον σώζει και, πριν τον σκοτώσει ο Κάτοικος του Σκότους, κληροδοτεί τα δαχτυλίδια στον γιο του. Ο Σανγκ-Τσι, μαζί με τους υπόλοιπους και τον Μεγάλο Προστάτη, σκοτώνουν τον Κάτοικο του Σκότους. Ο Σανγκ-Τσι και η Κέιτι επιστρέφουν στο Σαν Φρανσίσκο, όπου ο μάγος Γουόνγκ τους βρίσκει και τους οδηγεί στο Κάμαρ Ταζ.

Στην πρώτη σκηνή μετά τους τίτλους τέλους, οι Γουόνγκ, Σανγκ-Τσι, Κέιτι, Μπρους Μπάνερ και Κάρολ Ντάνβερς ερευνούν την προέλευση των δαχτυλιδιών, ανακαλύπτοντας πως λειτουργούν ως πομπός για κάτι. Στη δεύτερη σκηνή μετά τους τίτλους τέλους, η Ζιαλίνγκ αναλαμβάνει τα Δέκα Δαχτυλίδια, παρόλο που είπε στον Σανγκ-Τσι πως θα διαλύσει την οργάνωση.

Ηθοποιοί και χαρακτήρες 

 Σίμου Λιού ως Ζου Σανγκ Τσι / Σον:Ένας εκπαιδευμένος γνώστης πολεμικών τεχνών, ο οποίος εκπαιδεύτηκε από μικρή ηλικία για να γίνει εκτελεστής, από τον πατέρα του Γουένγου. Ο Σανγκ Τσι εγκατέλειψε την οργάνωση των Δέκα Δαχτυλιδιών για να ζήσει μία φυσιολογική ζωή στο Σαν Φρανσίσκο, και άλλαξε το όνομα του σε "Σον". Ο σκηνοθέτης Ντέστιν Ντάνιελ Κρέτον χαρακτήρισε τον Σανγκ Τσι ως ένα ψάρι έξω από τα νερά του στις Η.Π.Α., ο οποίος προσπαθεί να το κρύψει με την προσωπικότητα του,, και δεν ξέρει "ποιος πραγματικά είναι". Ο Κρέτον, επίσης, συνέκρινε τον Σανγκ Τσι με τον χαρακτήρα Γουίλ Χάντινγκ, που έπαιξε ο Ματ Ντέιμον, στο Ο Ξεχωριστός Γουίλ Χάντινγκ (1997), επειδή και οι δύο χαρακτήρες συνδυάζουν την αρρενωπότητα με την ευαισθησία και έχουν μυστικά και υπερδυνάμεις που δεν κατανοούν. Ο Κρέτον περιέγραψε την ταινία ως ένα ταξίδι του Σανγκ Τσι προς το να ανακαλύψει την θέση του στο κόσμο, και ο Λιου προσέθεσε ότι οι δυσκολίες της ταυτότητας του Σανγκ Τσι είναι ο πυρήνας του χαρακτήρα και όχι οι ικανότητα του στις πολεμικές τέχνες. Ο Λιου έκανε μόνος του πολλά από τα ακροβατικά, καθώς ο χαρακτήρα δεν φοράει κάποια μάσκα, και έβαλε 10 κιλά σε μύς για τον ρόλο καθώς δούλευε την ελαστικότητα του. Ο Λιου ήξερε Τάε Κβον Ντο, γυμναστική και Γουίν Τσουν, και έμαθε και προπονήθηκε στο τάι τσι, γουσού, Μουάι Τάι, σιλάτ, Κραβ Μαγκά, Ζίου Ζίτσου,πυγμαχία και μάχη δρόμου για την ταινία. Ο Τζέιντεν Ζανγκ και ο Άρνολντ Σαν υποδύονται τον Σανγκ Τσι ως παιδί και έφηβο, αντίστοιχα.
 Awkwafina ως ΚέιτιΜια παρκαδόρος σε ξενοδοχέιο και η καλύτερη φίλη του Σανγκ Τσι στο Σαν Φρανσίσκο, η οποία δεν γνωρίζει για το παρελθόν του. Η Awkwafina περιέγραψε την Κέιτι ως κάποια με την οποία μπορείς να ταυτιστείς, με "αληθινή καρδιά" και αφοσίωση στον Σανγκ Τσι, που "βουτάει σε έναν κόσμο όπου δεν ξέρει τι να κάνει και ανακαλύπτει πράγμα για τον εαυτό της". Η Κέιτι δυσκολεύεται να δεσμευθεί σε μία συγκεκριμένη κατεύθυνση στην ζωή της, κάτι με το οποία η Awkwafina ένιωσε πως θα ταυτιστούν πολλοί Ασιάτες Αμερικάνοι λόγω των προσωπικών τους προσδοκιών, αλλά και αυτών των γονιών τους και της κοινωνίας.
 Μέντζερ Σανγκ ως Ζου Ζιαλίνγκ:Η αποξενωμένη αδελφή του Σανγκ Τσι και κόρη του Γουένγουr. Η Ζιαλίνγκ είναι ο πρώτος ρόλος σε ταινία για την Σανγκ, και κράμα διάφορων χαρακτήρων κόμικς, κυρίως επηρεασμένη από την Σενγκ Μπάο Γου. Η Σανγκ είπε πως η Ζιαλίνγκ είναι ευαίσθητη, πίσω από την σκληρότητα που βγάζει προς τα έξω, και ζήτησε την αφαίρεση μίας κόκκινης ανταύγειας, η οποία υπήρχε αρχικά στα μαλλιά του χαρακτήρα, αφού ανακάλυψε τον συσχετισμό αυτού του στυλ με το στερεότυπο του "επαναστατικού κοριτσιού από την Ασία". Η ανταύγεια αφαιρέθηκε με οπτικά εφέ από τα πλάνα που υπήρχαν στην μετά-παραγωγή. Για τον ρόλο, η Σανγκ προπονήθηκε στις μεικτές πολεμικές τέχνες, το τάι τσι και στο βέλος με σχοινί.Η Έλοντι Φονγκ και η Χάρμονι Χε υποδύονται την Ζιαλίνγκ ως παιδί και έφηβη, αντίστοιχα. 
 Φάλα Τσεν ως Γινγκ Λι: Η σύζυγος του Γουένγου και η μητέρα του Σανγκ Τσι και της Ζιαλίνγκ, η οποία ήταν φύλακας του Τα Λο. Η Τσεν μελέτησε τάι τσι για τον ρόλο.
 Φλόριαν Μουντεάνου ως Ρέιζορ Φιστ: Ένα μέλος των Δέκα Δαχτυλιδιών, ο οποίος έχει μία λεπίδα μανσέτας για δεξί χέρι.
 Μπένεντικτ Γουόνγκ ως Γούνγκ: Ο Υπέρτατος Μάγος που συμμετέχει σε ένα τουρνουά μάχης σε κλουβί.
 Μισέλ Γιο ως Γινγκ Ναν: Μία φύλακας του Τα Λο, η οποία είναι θεία του Σανγκ Τσι και της Ζιαλίνγκ. Ο Γιο, παλαιότερα, είχε υποδυθεί την Αλέτα Όγκορντ στην ταινία του MCU Φύλακες του Γαλαξία 2 (2017).
 Μπεν Κίνγκσλεϊ ως Τρέβορ Σλάτερι : Ένας ηθοποιός, ο οποίος παλαιότερα παρίστανε τον Μανδαρίνο και απήχθη από τα Δέκα Δαχτυλίδια, με αποτέλεσμα να γίνει ένας γελωτοποιός ή Σαιξπηρικός παλιάτσος για τον Γουένγου. Έχει στενή σχέση με το μυθικό χούντουν, τον Μορίς, και ταξιδεύει στο Τα Λο με τον Σανγκ Τσι. Ο Κρέτον ένιωσε πως ήταν "ουσιώδες να ακουστεί ότι ο Σλάτερι παραδέχεται πόσο γελοία ήταν όλη η κατάσταση (η μίμηση του Μανδαρίνου)", όπως απεικονίζεται στο Iron Man 3 (2013) και στην ταινία μικρού μήκους της Marvel All Hail the King (2014), νιώθοντας ότι αν έβαζε τον Σλάτερι να απολογηθεί που μιμήθηκε τον Μανδαρίνο ήταν ο τέλειος τρόπος να απολογηθεί για τα φυλετικά στερεότυπα γύρω από τον Μανδαρίνο. Ο Κίνγκσλεϊ απόλαυσε που επισκέφθηκε ξανά και ανέπτυξε τον χαρακτήρα, με τον Κρέτον να λέει πως ο Κίνγκσλεϊ μπόρεσε να υποδυθεί "έναν Τρέβορ που έχει πραγματικά επωφεληθεί από την παραμονή του στην φυλακή και έχει εξελιχθεί σε μία καθαρή και νηφάλια εκδοχή του εαυτού του".
 Τόνι Λιούνγκ ως Ζου Γουένγου: Ο πατέρας του Σανγκ Τσι και της Ζιαλίνγκ και αρχηγός των Δέκα Δαχτυλιδιών. Ο Γουένγου είναι ένας πρωτότυπος χαρακτήρας για το Κινηματογραφικό Σύμπαν της Marvel (MCU), ο οποίος αντικαθιστά τον πρωτότυπο πατέρα του Σανγκ Τσι στα κόμικς, τον Φου Μάντσου, ένα "προβληματικό χαρακτήρα" συσχετισμένο με ρατσιστικά στερεότυπα για τον οποία τα Marvel Studios δεν έχουν τα κινηματογραφικά δικαιώματα. Στην ταινία, ο Γουένγου αποκαλείται με πολλά διαφορετικά ονόματα, συμπεριλαμβανομένου και το "Ο Μανδαρίνος", το οποίο ο παραγωγός Τζόναθαν Σβάρτς σημείωσε ότι συνοδεύεται με τις προσδοκίες του κοινού λόγω της ομώνυμης ιστορίας από τα κόμικς. Είπε ότι ο Γουένγου έχει ένα πιο περίπλοκο και πολυεπίπεδο χαρακτήρα  από ότι στην εκδοχή των κόμικς, με τον Κρέτον να προσθέτει ότι υπήρχαν προβληματικές πτυχές της απόδοσης του Μανδαρίνου στα κόμικς, τις οποίες ήθελε να αλλάξει. Ένιωσε πως ο Λιούνγκ απέφυγε τα Ασιατικά στερεότυπα και μία μονοδιάστατη ενσάρκωση, δίνοντας ανθρωπιά και αγάπη στον ρόλο, περιγράφοντας τον Γουένγου ως έναν "πλήρως συνειδητοποιημένο άνθρωπο" μια καλούς λόγους για τις κακές του αποφάσεις. Ο Λιούνγκ δεν ήθελε να προσεγγίσει τον χαρακτήρα ως κακοποιό, και αντ' αυτού ήλπιζε να ερευνηθούν οι λόγοι για τους οποίους είναι "ένας άνδρας με ιστορία, ο οποίος θέλει να αγαπηθεί", περιγράφοντας τον ως "έναν κοινωνιοπαθή, έναν νάρκισσο και έναν μεγαλομανή".

Επίσης στην ταινία εμφανίζονται ο Ρόνι Τσινγκ ως Τζον Τζον, το δεξί χέρι της Ζιαλίγνκ και παρουσιαστής της υπόγειας λέσχης πάλης, ο Γιούεν Ουά ως Γκουάνγκ Μπο, έναν από τους αρχηγούς του Τα Λο, η Τζόντι Λονγκ ως κυρία Τσεν, η μητέρα της Κέιτι, ο Ντάλας Λιου ως Ρουίχουα, ο αδελφός της Κέιτι, ο Πολ Χε ως Καγκελάριος Χούι, η Τσάι Τσιν ως η γιαγιά της Κέιτι, ο Άντι Λε ως ο Έμπορος του Θανάτου, ένας από τους εκτελεστές του Γουένγου που εκπαίδευε τον Σανγκ Τσι όταν ήταν μικρός, η Στέφανι Χου και ο Κούναλ Ντούντεκερ ως Σου και Τζον, οι παντρεμένοι φίλοι του Σανγκ Τσι και της Κέιτι, ο Ζακ Τσέρι ως Κλεβ, ένας οδηγός λεωφορείου που μεταδίδει σε ζωντανή σύνδεση μία από τις μάχες του Σανγκ Τσι (αφού υποδύθηκε έναν πλανόδιο πωλητή στο Spider-Man: Η Επιστροφή Στον Τόπο Του), και ο Ντι Μπάκερ, ως η φωνή του Μορίς, ενός χούντουν που γίνεται φίλος με τον Σλάτερι. Η Τζέιντ Σου επιστρέφει στον ρόλο της ως μία Black Widow με το όνομα Χέλεν από το Black Widow (2021), ενώ ο Τιμ Ροθ παρέχει ήχους, χωρίς να αναφέρεται στους τίτλους, για τον χαρακτήρα του από το Ο Απίθανος Hulk (2008), Εμίλ Μπλόνσκι/ Abomination. Ο Μαρκ Ράφαλο και η Μπρι Λάρσον εμφανίζονται, χωρίς να αναφέρονται στους τίτλους, στην πρώτη σκηνή μετά τους τίτλους τέλους ως Μπρους Μπάνερ και Κάρολ Ντάνβερς, αντίστοιχα, επιστρέφοντας στους ρόλους του από το MCU.

Σημειώσεις

Παραπομπές

Εξωτερικοί σύνδεσμοι 

Ο Shang-Chi και ο Θρύλος των Δέκα Δαχτυλιδιών στο Disney+

Ταινίες του 2021
Αγγλόφωνες ταινίες
Αμερικανικές ταινίες
Αμερικανικές 3D ταινίες
Αμερικανικές ταινίες πολεμικών τεχνών
Ταινίες βασισμένες σε κόμικς της Marvel
Ταινίες γυρισμένες στο Λος Άντζελες
Ταινίες γυρισμένες στο Σαν Φρανσίσκο
Ταινίες τοποθετημένες στο 1996
Ταινίες τοποθετημένες στο Σαν Φρανσίσκο
Ταινίες που επηρεάστηκαν από την πανδημία COVID-19
Ταινίες της Τέταρτης Φάσης του Κινηματογραφικού Σύμπαντος της Marvel
Crossover ταινίες με υπερήρωες
Ταινίες 4DX
Ταινίες IMAX